open-index/open-wikipedia-markdown huggingface dataset:
אוליסס גרסיה

**אוליסס אלכסנדר גרסיה לופש** (בפורטוגזית: **Ulisses Alexandre Garcia Lopes**; נולד ב-11 בינואר 1996) הוא כדורגלן שווייצרי יליד פורטוגל המשחק בעמדת המגן השמאלי בססואולו מהסרייה א' בהשאלה מאולימפיק מרסיי ובנבחרת שווייץ.

## קריירת מועדונים
### קריירה מוקדמת
גרסיה הוא תוצר מחלקת הנוער של גראסהופרס ציריך. את הופעת הבכורה שלו בליגת העל השווייצרית ערך ב-18 במאי 2014 נגד פ.צ. סיון. המשחק הסתיים בהפסד 3–1.

### ורדר ברמן
ב-26 במאי 2015 הודיעה ורדר ברמן מבונדסליגה על החתמתו של גרסיה לשלוש שנים.

במהלך עונת 2017/2018, הושאל גרסיה לנירנברג מהליגה הגרמנית השנייה.

### יאנג בויז
ביוני 2018 הצטרף גרסיה ליאנג בויז ברן מליגת העל השווייצרית בחוזה לארבע שנים. סכום ההעברה לורדר ברמן דווח כ-800,000 אירו.

### מרסיי
בינואר 2024 חתם גרסיה באולימפיק מרסיי מליגת העל הצרפתית על חוזה לארבע שנים וחצי, תמורת סכום שדווח כ-3 מיליון אירו. 

ב-2 בפברואר 2026 הושאל אוליסס לססואולו מהסרייה א' עד לתום העונה עם אופציית רכישה.

## קריירה בינלאומית

גרסיה זומן לראשונה לנבחרת שווייץ ביוני 2017, אך לא שיחק. את הופעת הבכורה שלו ערך ב-1 בספטמבר 2021 במשחק ידידות נגד יוון, ניצחון ביתי 1–2. הוא החליף את סילבן וידמר במחצית.

## קישורים חיצוניים

## הערות שוליים

קטגוריה:כדורגלנים שווייצרים
קטגוריה:כדורגלני גראסהופרס ציריך
קטגוריה:כדורגלני ורדר ברמן
קטגוריה:כדורגלני נירנברג
קטגוריה:כדורגלני יאנג בויז ברן
קטגוריה:כדורגלני אולימפיק מרסיי
קטגוריה:כדורגלני ססואולו
קטגוריה:כדורגלני נבחרת שווייץ
קטגוריה:שווייצרים שנולדו ב-1996
GB News

**GB News** (בתרגום חופשי: **חדשות בריטיניה הגדולה**) היא ערוץ חדשות טלוויזיה ורדיו בריטי. הערוץ זמין ברוב שירותי הטלוויזיה בבריטניה.

הערוץ הושק ביוני 2021 בלונדון, והוא בעל אוריינטציה ימנית. בין משתתפי התוכניות בערוץ נמנים נייג'ל פרג', איימון הולמס, מייקל פורטילו, ג'ייקוב ריס-מוג' וקמילה טומיני.

הערוץ בבעלות חברה האחזקות All Perspectives Ltd, הממוקמת בלונדון. נכון לחודש אוגוסט 2022 כל הערוץ היה בשליטת שלושה בעלי מניות משמעותיים, שכולם עובדים עבור חברת ההשקעות של כריסטופר צ'נדלר, ליגאטום, המבוססת בדובאי. מנכ"ל GB News הוא אנג'לוס פרנגופולוס, שהיה בעבר מנהל של Sky News Australia. העיתונאי אנדרו ניל עזב את ה-BBC בשנת 2020 כדי להצטרף לערוץ, אך עזב לאחר שבועיים.

נכון לשנת 2025, הערוץ הוא בעל אחוזי הצפייה הנמוכים ביותר בבריטניה, והוגשו לגביו מספר תלונות לרשות התקשורת הבריטית.
## קישורים חיצוניים
* 

## הערות שוליים

קטגוריה:ערוצי טלוויזיה בריטיים
ניקולו טרסולדי

**ניקולו טרסולדי** (בגרמנית: **Nicolò Tresoldi**; נולד ב-20 באוגוסט 2004) הוא כדורגלן גרמני יליד איטליה המשחק בעמדת החלוץ בקלאב ברוז' מליגת העל הבלגית.

## קריירת מועדונים

טרסולדי הצטרף למחלקת הנוער של הנובר 96 ב-2018. ב-5 בינואר 2022 חתם על חוזה מקצועני ראשון במועדון, שנכנס לתוקף ביום הולדתו ה-18.

את הופעת הבכורה המקצועית שלו בהנובר 96 הוא ערך בליגה הגרמנית השנייה ב-15 ביולי 2022, כשעלה כמחליף בדקה ה-88 בהפסד 1–2 לפ.צ. קייזרסלאוטרן.

ב-7 ביוני 2025 הצטרף טרסולדי לקלאב ברוז' מליגת העל הבלגית, וחתם על חוזה עד 2029.

## קריירה בינלאומית

ב-25 באוקטובר 2022 ערך את הופעת הבכורה שלו בנבחרת גרמניה עד גיל 19 במשחק ידידות נגד ספרד.

## קישורים חיצוניים

## הערות שוליים

קטגוריה:כדורגלנים גרמנים
קטגוריה:כדורגלני הנובר 96
קטגוריה:כדורגלני קלאב ברוז'
קטגוריה:גרמנים שנולדו ב-2004
מאדס אמיל מאדסן

**מאדס אמיל מלר מאדסן** (בדנית: **Mads Emil Møller Madsen**; נולד ב-14 בינואר 1998) הוא כדורגלן דני המשחק בעמדת הקשר בפ.צ. קופנהגן מליגת העל הדנית.

## קריירת מועדונים

מאדסן הצטרף לסילקבורג מליגת העל הדנית ב-2011. ב-10 באוקטובר 2016 ערך את הופעת הבכורה שלו בסילקבורג בליגת העל הדנית, בתיקו 1–1 מול לינגבי. את הופעת הבכורה שלו בהרכב הפותח ערך ב-2 במרץ 2017 בהפסד 5–0 לאולבורג בגביע הדני. במרץ 2019 כבש את שער הבכורה שלו בקבוצה, בניצחון 4–2 על קוגה בליגה הדנית הראשונה.

ב-29 ביוני 2020 חתם על חוזה לארבע שנים בל.א.ס.ק. לינץ מהבונדסליגה האוסטרית. את הופעת הבכורה שלו ערך ב-29 באוגוסט 2020 במסגרת הגביע האוסטרי בניצחון 0–3 על אס.וי. זיגנדורף. הופעת הבכורה שלו בבונדסליגה האוסטרית הייתה ב-19 בספטמבר 2020 בתיקו 1–1 נגד WSG טירול. את שער הבכורה שלו במועדון כבש ב-10 בדצמבר 2020 בניצחון 3–1 על לודוגורץ ראזגרד ב.

ב-5 ביוני 2021 חתם מאדסן על חוזה לארבע וחצי שנים בסלביה פראג מליגת העל הצ'כית. הופעת הבכורה שלו בקבוצה הייתה ב-14 באוגוסט 2021 נגד מלאדה בולסלאב.

ב-1 ביולי 2022 שב מאדסן לדנמרק וחתם באורהוס מליגת העל הדנית עד סוף 2026.

ב-1 בספטמבר 2025 חתם בפ.צ. קופנהגן מליגת העל הדנית.

## קישורים חיצוניים

## הערות שוליים

קטגוריה:כדורגלנים דנים
קטגוריה:כדורגלני ל.א.ס.ק. לינץ
קטגוריה:כדורגלני סלביה פראג
קטגוריה:כדורגלני אורהוס
קטגוריה:כדורגלני פ.צ. קופנהגן
קטגוריה:ילידי 1998
מגנוס מאטסון

**מגנוס אלקיאר מאטסון** (בדנית: **Magnus Elkjær Mattsson**; נולד ב-25 בפברואר 1999) הוא כדורגלן דני המשחק בעמדת הקשר ההתקפי בפ.צ. קופנהגן.

## קריירת מועדונים

מאטסון החל את הקריירה שלו בפודבולד ועבר לסילקבורג בגיל 13 ב-2012. ב-25 באוגוסט 2017 ערך את הופעת הבכורה שלו בקבוצה הבוגרת של סילקבורג בליגת העל הדנית, נגד הוברו.

ב-28 ביוני 2021 עבר מאטסון לניימכן מליגת העל ההולנדית, וחתם על חוזה עד יוני 2024.

ב-1 בפברואר 2024 הצטרף לפ.צ. קופנהגן מליגת העל הדנית, וחתם על חוזה עד סוף עונת 2027/2028. את הופעת הבכורה שלו בקבוצה ערך ב-13 בפברואר 2024 בליגת האלופות, כאשר כבש בהפסד 3–1 למנצ'סטר סיטי בשלב שמינית הגמר.

## קישורים חיצוניים

## הערות שוליים

קטגוריה:כדורגלנים דנים
קטגוריה:כדורגלני ניימכן
קטגוריה:כדורגלני פ.צ. קופנהגן
קטגוריה:דנים שנולדו ב-1999
גוסטף נילסון

**הקאן גוסטף נילסון** (בשוודית: **Håkan Gustaf Nilsson**; נולד ב-23 במאי 1997) הוא כדורגלן שוודי המשחק בעמדת החלוץ בקלאב ברוז' מליגת העל הבלגית.

## קריירת מועדונים

נילסון קודם לקבוצה הבוגרת של פאלקנברי וערך את הופעת הבכורה שלו בליגת העל השוודית ביולי 2014 נגד מיילבי. במחזור הבא כבש את שערו הראשון בניצחון 4–1 נגד א.י.ק.

ב-22 בינואר 2016 חתם על חוזה מוקדם לארבע שנים בברונדבי, שתוקפו החל בקיץ 2016.

ב-5 בינואר 2021 חתם נילסון בווהן ויסבאדן ששיחקה ב.

ב-28 ביולי 2022 חתם נילסון על חוזה לשלוש שנים עם רויאל אוניון סן-ז'ילואז מליגת העל הבלגית.

ב-12 ביולי 2024 הודיעה קלאב ברוז' מליגת העל הבלגית כי החתימה את נילסון מרויאל אוניון סן-ז'ילואז על חוזה לארבע שנים.

## קריירה בינלאומית

נילסון ערך את הופעת הבכורה שלו בנבחרת שוודיה ב-7 בינואר 2018 במשחק ידידות נגד אסטוניה. ארבעה ימים לאחר מכן, ב-11 בינואר 2018, כבש את שערו הראשון עבור הנבחרת בניצחון 1–0 במשחק ידידות נגד דנמרק.

## קישורים חיצוניים

## הערות שוליים

קטגוריה:כדורגלנים שוודים
קטגוריה:כדורגלני ברונדבי
קטגוריה:כדורגלני ויילה בולקלוב
קטגוריה:כדורגלני האקן
קטגוריה:כדורגלני רויאל אוניון סן-ז'ילואז
קטגוריה:כדורגלני קלאב ברוז'
קטגוריה:כדורגלני נבחרת שוודיה
קטגוריה:ילידי 1997
אמיר רחמני

**אמיר קדרי רחמני** (באלבנית: **Amir Kadri Rrahmani**; נולד ב-24 בפברואר 1994) הוא כדורגלן קוסוברי המשחק בעמדת הבלם בנאפולי מהסרייה א' ובנבחרת קוסובו, בה הוא גם משמש כקפטן.

## קריירת מועדונים

### דרניצה
רחמני קודם לקבוצה הבוגרת של דרניצה ששיחקה בליגת העל הקוסוברית בעונת 2011–2012. לאחר מכן נבחן בקאסטריוטי קרויה מליגת העל האלבנית, אך עסקת חתימה לא יצאה לפועל. הוא חזר לדרניצה ועזב אותה בהעברה חופשית בסיום עונת 2012–2013.

### פרטיזני טירנה
בסוף עונת 2012–2013 הצטרף לפרטיזני טירנה מליגת העל האלבנית. את הופעת הבכורה שלו במועדון ערך ב-21 בספטמבר 2013 בניצחון חוץ 1–0 על בסה.

### ר.נ.ק ספליט
ב-5 ביוני 2015 עבר לר.נ.ק ספליט מליגת העל הקרואטית. את הופעת הבכורה שלו במועדון ערך ב-13 ביולי 2015 במשחק הליגה הראשון של עונת 2015–2016 נגד לוקומוטיבה, בו ניצחה קבוצתו 2–1. ב-2 במרץ 2016 כבש את שערו הראשון עבור המועדון בהפסד 1–2 לרייקה.

### דינמו זאגרב
ב-30 באוגוסט 2016 הצטרף לדינמו זאגרב מליגת העל הקרואטית.

#### השאלה ללוקומוטיבה
שמונה ימים לאחר המעבר לדינמו זאגרב, הושאל רחמני ללוקומוטיבה זאגרב מליגת העל הקרואטית לעונה אחת. את הופעת הבכורה שלו במועדון ערך ב-11 בספטמבר 2016 בניצחון חוץ 3–2 נגד סלבאן בלופו.

#### חזרה מדינמו זאגרב
ב-21 ביוני 2017 חזר רחמני לדינמו זאגרב מליגת העל הקרואטית. את הופעת הבכורה שלו בקבוצה ערך ב-21 ביולי 2017 בניצחון ביתי 4–0 על ציבאליה.

### הלאס ורונה
ב-26 ביוני 2019 חתם רחמני על חוזה לארבע שנים בהלאס ורונה מסרייה א'. את הופעת הבכורה שלו במועדון ערך ב-18 באוגוסט 2019 בהגביע האיטלקי נגד קרמונזה.

### נאפולי
ב-20 בינואר 2020 חתם רחמני בנאפולי מסרייה א'.

#### חזרה להלאס ורונה בהשאלה
ב-20 בינואר 2020 הושאל רחמני בחזרה להלאס ורונה עד סוף העונה.

#### חזרה לנאפולי
ב-24 באוגוסט 2020 חזר רחמני לנאפולי. את הופעת הבכורה שלו בקבוצה ערך ב-3 בינואר 2021 בניצחון חוץ 4–1 על קליארי. ב-12 במרץ 2024 כבש את שער הבכורה שלו בליגת האלופות בהפסד 1–3 לברצלונה בשמינית הגמר.

## קריירה בינלאומית

### אלבניה עד גיל 21
רחמני זומן לראשונה לנבחרת  בפברואר 2013 למשחק ידידות נגד נבחרת .

### קוסובו
רחמני הופיע פעם אחת במדי נבחרת קוסובו במשחק שאושר על ידי פיפ"א ב-25 במאי 2014 נגד , בו הפסידה קוסובו 3–1.

### אלבניה
ב-8 ביוני 2014 ערך רחמני את הופעת הבכורה שלו בנבחרת  במשחק ידידות נגד , בו ניצחה אלבניה 3–0. ב-13 בנובמבר 2015 כבש שער נגד קוסובו במשחק ידידות שהסתיים בתיקו 2–2.

### חזרה לקוסובו
באוגוסט 2016 החליט רחמני לייצג את נבחרת קוסובו. ב-11 ביוני 2017 כבש את שערו הראשון עבור קוסובו בהפסד 1–4 ל במסגרת מוקדמות מונדיאל 2018.

## קישורים חיצוניים

## הערות שוליים

קטגוריה:כדורגלנים קוסוברים
קטגוריה:בלמי כדורגל קוסוברים
קטגוריה:כדורגלני דינמו זאגרב
קטגוריה:כדורגלני לוקומוטיבה זאגרב
קטגוריה:כדורגלני הלאס ורונה
קטגוריה:כדורגלני נאפולי
קטגוריה:כדורגלני נבחרת קוסובו
קטגוריה:כדורגלני נבחרת אלבניה
קטגוריה:ישראלים שנולדו ב-1994
לואיק באדה

**לואיק סרי בַּאדֶה** (בצרפתית: **Loïc Séri Badé**; נולד ב-11 באפריל 2000) הוא כדורגלן צרפתי המשחק בעמדת הבלם בבאייר לברקוזן מהבונדסליגה ובנבחרת צרפת.

## קריירת מועדונים
### לה האבר
ב-30 בדצמבר 2016 הצטרף באדה ללה האבר ממחלקת הנוער של פריז. את הופעת הבכורה שלו בלה האבר, ששיחקה בליג 2, ערך ב-10 בינואר 2020 בניצחון 1–0 על שמואה ניור.

### לאנס
ב-20 ביוני 2020 חתם על חוזה מקצועני ראשון בלאנס מליג 1.

### סטאד רן
ב-5 ביולי 2021 הצטרף באדה לסטאד רן מליג 1 תמורת חמש שנים.

#### השאלה לנוטינגהאם פורסט
ב-1 בספטמבר 2022 הושאל באדה לנוטינגהאם פורסט מפרמייר ליג לעונה אחת, עם אופציה לרכישה. ב-3 בינואר 2023 הסתיימה ההשאלה והוא עזב את נוטינגהאם פורסט מבלי שרשם הופעה אחת במדיה.

### סביליה
ב-4 בינואר 2023 הצטרף באדה לסביליה מלה ליגה עד סוף העונה, עם אופציה לרכישה. הוא תרם לזכיית הקבוצה ב בעונת 2022/2023, ואף כבש בניצחון 3–0 על מנצ'סטר יונייטד ברבע הגמר. ב-14 ביוני 2023, לאחר שרשם 27 הופעות ושני שערים, חתמה סביליה על חוזה קבוע עמו.

### באייר לברקוזן
ב-21 באוגוסט 2025 חתם באדה בבאייר לברקוזן מהבונדסליגה על חוזה עד 2030.

## קריירה בינלאומית
ב-6 בספטמבר 2021 ערך באדה את הופעת הבכורה שלו בנבחרת צרפת עד גיל 21 בתיקו 1–1 נגד איי פארו.

ב-1 בספטמבר 2024 זומן באדה לראשונה לנבחרת צרפת לשני משחקי ליגת האומות לאחר פרישתו של וסלי פופאנה עקב פציעה.

ב-8 ביוני 2025 ערך באדה את הופעת הבכורה הבינלאומית שלו בנבחרת צרפת בניצחון 2–0 על גרמניה במשחק על המקום השלישי בגמר ליגת האומות 2025.

## קישורים חיצוניים

## הערות שוליים

קטגוריה:כדורגלנים צרפתים
קטגוריה:כדורגלני לה האבר
קטגוריה:כדורגלני לאנס
קטגוריה:כדורגלני סטאד רן
קטגוריה:כדורגלני נוטינגהאם פורסט
קטגוריה:כדורגלני סביליה
קטגוריה:כדורגלני באייר לברקוזן
קטגוריה:כדורגלני נבחרת צרפת
קטגוריה:צרפתים שנולדו ב-2000
ג'ורג' דניס

**ג'ורג' רוברטסון דניס** (באנגלית: **George Robertson Dennis**; 8 באפריל 1822 – 13 באוגוסט 1882), איש המפלגה הדמוקרטית, היה חבר הסנאט של ארצות הברית מטעם מרילנד, שכיהן בין השנים 1873 ל-1879. הוא כיהן גם כחבר הסנאט של מרילנד וכחבר בית הנבחרים של מרילנד.

## ביוגרפיה
דניס נולד ב-8 באפריל 1822 בוויטהייבן שבמרילנד, למריה (לבית רוברטסון) ולג'ון אפשור דניס. הוא השלים את לימודיו במכון הפוליטכני רנסלר בטרוי שבניו יורק. הוא נכנס לאוניברסיטת וירג'יניה בשארלוטסוויל, ולמד רפואה בבית הספר לרפואה של אוניברסיטת פנסילבניה בפילדלפיה. בשנת 1843 סיים את לימודיו ועבד בקינגסטון, מרילנד, במשך שנים רבות, עד שהקדיש את עצמו לאחר מכן לעיסוקים חקלאיים.

בשנים 1854 ו-1871, דניס כיהן כחבר הסנאט של מרילנד, ובשנת 1867 כיהן בבית הנבחרים של מרילנד. הוא נבחר כחבר המפלגה הדמוקרטית לסנאט של ארצות הברית וכיהן בתפקיד מ-4 במרץ 1873 עד 3 במרץ 1879.

הוא נפטר בקינגסטון ב-13 באוגוסט 1882, וונקבר בבית הקברות של כנסיית סנט אנדרו במחוז פרינסס אן במרילנד.

## קישורים חיצוניים
* 
* 

קטגוריה:חברי הסנאט של ארצות הברית ממרילנד
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1822
קטגוריה:אמריקאים שנפטרו ב-1882
ארן דינקצ'י

**ארן סמי דינקצ'י** (בגרמנית: **Eren Sami Dinkçi**; נולד ב-13 בדצמבר 2001) הוא כדורגלן גרמני המשחק בעמדות החלוץ והקיצוני הימני ב פ.צ. היידנהיים מהבונדסליגה, בהשאלה מפרייבורג.

## קריירת מועדונים

בילדותו שיחק דינקצ'י במועדון SC בורגפלד בעיר הולדתו. בינואר 2019 חתם דינקצ'י על חוזה בוורדר ברמן, ששיחקה בבונדסליגה, עד 2022, אם כי הושאל בחזרה ל-SC בורגפלד לשישה חודשים לפני שהצטרף לאקדמיית הנוער של ורדר ברמן ביולי 2019.

דינקצ'י ערך את הופעת הבכורה המקצוענית שלו בורדר ברמן בבונדסליגה ב-19 בדצמבר 2020, כשנכנס כמחליף בדקה ה-86 נגד מיינץ 05. בדקה ה-90 הוא כבש את שער הניצחון עבור ברמן בניצחון חוץ 1–0. באפריל 2022 הסכים דינקצ'י להאריך את חוזהו בורדר ברמן, ששיחקה אז בבונדסליגה השנייה.

דינקצ'י הצטרף להיידנהיים, שעלתה אז לבונדסליגה, ב-30 ביוני 2023 בהשאלה לעונת 2023/2024.

באפריל 2024 הוכרז כי דינקצ'י יצטרף לפרייבורג מהבונדסליגה לקראת עונת 2024/2025. דינקצ'י שיחק בפרייבורג עונה וחצי, ובינואר 2026 הושאל שוב לפ.צ. היידנהיים עד לתום עונת 2025/26.

## קריירה בינלאומית

דינקצ'י, שנולד בגרמניה, הוא ממוצא טורקי. ב-2020 ערך הופעה אחת במדי נבחרת טורקיה עד גיל 19. באותה שנה עבר לייצג את נבחרת גרמניה עד גיל 20 וערך שלוש הופעות במדיה.

## קישורים חיצוניים

## הערות שוליים

קטגוריה:כדורגלנים גרמנים
קטגוריה:כדורגלנים טורקים
קטגוריה:כדורגלני ורדר ברמן
קטגוריה:כדורגלני פ.צ. היידנהיים
קטגוריה:כדורגלני פרייבורג
קטגוריה:טורקים שנולדו ב-2001
קטגוריה:גרמנים שנולדו ב-2001
עידו (קרידו) רוזנטל

**עידו (קרידו) רוזנטל** (29 במאי 1978 – 7 באוקטובר 2023) היה לוחם ביחידת שלדג. נפל בטבח שבעה באוקטובר בקרב בקיבוץ עלומים. שירת כלוחם בשלדג במשך כ-27 שנים. היה הלוחם הוותיק ביותר ביחידה. זכה בפרס ביטחון ישראל.

## ביוגרפיה
עידו (קרידו) רוזנטל נולד ב-29 במאי 1978 בירושלים לזאב ורונית ולו 2 אחיות. גדל בשכונת רמות ובנעוריו עברה המשפחה למבשרת ציון. עידו התגייס בשנת 1996 ושירת כלוחם ביחידת שלדג. המשיך בשירות קבע ביחידה עד נפילתו בקרב בעלומים ב-7 באוקטובר 2023.

את הכינוי "קרידו" נתנה לו סבתו בילדותו. "קרידו" בספרדית פירושו "יקר שלי". ביחידת שלדג שמרו על הכינוי הזה כקיצור של המילים "קרייזי עידו". במהלך 27 השנים ששירת ביחידה, הפך ללוחם הוותיק והמנוסה ביחידה. רוזנטל למד תקשורת צילומית במרכז האקדמי הרב תחומי ירושלים. בפרויקט הגמר שעשה בשנת 2010 הוצגו צילומי פורטרט של אנשים בשוליים של ארץ ישראל. כותרת הפרויקט הייתה "מסע תענוגות בארץ הקודש", כשם ספרו של מארק טוויין.

על פועלו הצבאי זכה בפרס ביטחון ישראל.

## הטבח בעלומים

ב-7 באוקטובר 2023, כששמע על מה שקורה בגבול רצועת עזה, לקח את אקדחו האישי ונסע ליחידתו, משם עלה על מסוק דרומה. צוות אחד הוביל סגן מפקד שלדג והוא היה מספר שתיים; היעד שאליו טסו היה בארי. בין קיבוץ עלומים לבארי נתקלו חברי הצוות בחוליה גדולה של מחבלים, והחליטו להסתער. הם ניהלו קרבות מטווח אפס, והרגו יותר מעשרה מהם. אחד החיילים נפצע בידו. רוזנטל בדק את הפגיעה, ראה שכדור נוסף לא חדר את האפוד הקרמי שלו, ושלח אותו אחורה. זמן קצר לאחר מכן רוזנטל נורה בצוואר ונהרג במקום.

הצוות נסוג והרים לאוויר רחפנים, שבעזרתם התגלו מחבלים רבים שהתחבאו מאחורי דיונה קטנה בצד הכביש. מסוק קרב הוזעק והרג אותם. פעולת צוות שלדג ומסוק הקרב הצילה את קיבוץ עלומים. אף אחד מחברי הקיבוץ לא נהרג, אך נרצחו 22 עובדים זרים.

לאחר מותו בקרב רוזנטל הועלה בדרגה מרס"ב לרב-נגד.

## חיים אישיים
רוזנטל היה נשוי לנוגה פרידמן ואב לשלושה ילדים.

## הנצחה
* הסרט "שום דבר לא בסדר" שעוסק בו ובאלמנתו שצולם במהלך השנה לאחר הריגתו. שודר בערוץ כאן 11.
* תערוכת "מאונט קרייזי".
* גינת זיכרון בקיבוץ עלומים. הגינה צופה על נקודת הקרב בה נפל קרידו. היא הוקמה על ידי חברים מיחידה בשיתוף המשפחה וקיבוץ עלומים.
* ספר הנצחה **משפחת שלדג זוכרת** בקומה זקופה וראש מורכן.
* ספר הקומיקס "גוף ראשון רבים" נכתב על ידי אלמנתו נוגה פרידמן בשנת האבל על מותו ואוייר על ידי רון לוין, ובו היא ממשיכה לשוחח עם רוחו של עידו.

## לקריאה נוספת
* שלדג, **עידו רוזנטל (קרידו) ז"ל - משפחת שלדג זוכרת בקומה זקופה וראש מורכן**, ספר הנצחה שהוציאה יחידת שלדג

## קישורים חיצוניים
* 
* 
* 
* 
* "עידו רוזנטל (קרידו)", עמותת יוצאי שלדג.
* 

## הערות שוליים

קטגוריה:חללי צה"ל בטבח שבעה באוקטובר
קטגוריה:לוחמי יחידת שלדג
קטגוריה:ישראלים שנולדו ב-1978
קטגוריה:ישראלים שנפטרו ב-2023
ג'ון ספנס

**ג'ון סלבי ספנס** (באנגלית: **John Selby Spence**; 29 בפברואר 1788 – 24 באוקטובר 1840) היה פוליטיקאי אמריקאי.

## ביוגרפיה
ספנס נולד ב-29 בפברואר 1788 ליד סנואו היל שבמרילנד, למד בבתי ספר ציבוריים ובשנת 1809 השלים את לימודיו במחלקה לרפואה באוניברסיטת פנסילבניה בפילדלפיה ועבד במחוז ווסטר, מרילנד. ספנס כיהן כחבר בבית הנבחרים של מרילנד וכחבר הסנאט של מרילנד. בשנת 1822 נבחר ספנס לבית הנבחרים של ארצות הברית לקונגרס ה-18, וכיהן בתפקיד מ-4 במרץ 1823 עד 3 במרץ 1825. הוא נבחר שוב כאנטי-ג'קסוני בשנת 1830 לקונגרס ה-22, וכיהן מ-4 במרץ 1831 עד 3 במרץ 1833.

בשנת 1836 נבחר ספנס כנציג אנטי-ג'קסוני (לימים ויגי) לסנאט של ארצות הברית כדי למלא את המושב שהתפנה בשל מותו של רוברט הנרי גולדסבורו. הוא נבחר מחדש בשנת 1837, וכיהן מ-31 בדצמבר 1836, עד מותו ליד ברלין שבמרילנד, ב-24 באוקטובר 1840. הוא נקבר בבית הקברות האפיסקופלי.

## קישורים חיצוניים
*
*

קטגוריה:סנאטורים חברי המפלגה הוויגית
קטגוריה:סנאטורים חברי המפלגה הלאומית הרפובליקנית
קטגוריה:חברי הסנאט של ארצות הברית ממרילנד
קטגוריה:חברי בית הנבחרים של ארצות הברית ממרילנד
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:אמריקאים שנולדו ב-1788
קטגוריה:אמריקאים שנפטרו ב-1840
ברנדון מכלה

**ברנדון מכלה** (בהולנדית: **Brandon Mechele**; נולד ב-28 בינואר 1993) הוא כדורגלן בלגי המשחק בעמדת הבלם בקלאב ברוז' מליגת העל הבלגית ובנבחרת בלגיה.

## קריירה בינלאומית

מכלה זומן לראשונה לנבחרת בלגיה באוקטובר 2018. את הופעת הבכורה שלו בנבחרת ערך ב-13 באוקטובר 2019 במסגרת מוקדמות יורו 2020, בניצחון על קזחסטן, כאשר נכנס כמחליף לתומאס ורמאלן בתוספת הזמן.

במהלך עונת 2016/2017, הושאל מכלה לסנט טרוידן מליגת העל הבלגית.

## קישורים חיצוניים

## הערות שוליים

קטגוריה:כדורגלנים בלגים
קטגוריה:כדורגלני קלאב ברוז'
קטגוריה:כדורגלני סינט טראודן
קטגוריה:כדורגלני נבחרת בלגיה
קטגוריה:ילידי 1993
שרה גורליק

**שָׂרָה לִי גוֹרֶלִיק** (שם נעורים: **רֶטלִי**; באנגלית: **Sarah Lee Gorelick Ratley**; 30 באוגוסט 1933 – 18 במרץ 2020) הייתה טייסת אמריקאית, וחברה בקבוצת האסטרונאוטיות "ה-13 של מרקורי".

## ביוגרפיה
גורליק נולדה בקנזס סיטי שבמדינת קנזס. היא למדה תעופה בשנת 1949, התחרתה במרוץ ה- וחברה לארגון הטייסות "ה-99". היא סיימה את לימודיה באוניברסיטת דנוור עם תואר ראשון במתמטיקה, עם התמחויות משניות בפיזיקה, כימיה ואווירונאוטיקה, ולאחר מכן עבדה כמהנדסת בחברת AT&T.

בשיחת טלפון היא שמעה על תוכנית לחקר חלל, לימים ה-13 של מרקורי, והוזמנה לעבור את הבחינות הנדרשות בכדי להשתתף בה. הבחינות היו מפרכות וגורליק סיפרה שהיא "פשוט החליטה שהיא הולכת לעבור ויהי מה". משעברה את הבחינות בהצלחה, היא התקבלה לתוכנית ה-13 של מרקורי.

לאחר סגירת התוכנית החלה גורליק לעבוד כרואת חשבון עבור שירות הכנסות הפנים של הממשל הפדרלי של ארצות הברית.

בשנת 2007 קיבלה גורליק תואר דוקטור לשם כבוד מאוניברסיטת ויסקונסין–מדיסון.

## קישורים חיצוניים

## ביאורים

## הערות שוליים

קטגוריה:טייסות אמריקאיות
קטגוריה:טייסות ה-13 של מרקורי
קטגוריה:אמריקאים ילידי קנזס
קטגוריה:קנזס סיטי (קנזס): אישים
קטגוריה:בוגרות אוניברסיטת דנוור
קטגוריה:בוגרי אוניברסיטת דנוור
קטגוריה:אמריקאיות שנולדו ב-1933
קטגוריה:אמריקאים שנולדו ב-1933
קטגוריה:אמריקאיות שנפטרו ב-2020
קטגוריה:אמריקאים שנפטרו ב-2020
גויטקזס

*גויטקזס*' (בפורטוגזית: **Goytacaz Futebol Clube**) הוא מועדון כדורגל ברזילאי. המועדון נוסד בשנת 1912 בעיר קמפוס דוס גויטקזס שבמדינת מדינת ריו דה ז'ניירו. קבוצת הכדורגל שיחקה בעבר בדרג הבכיר של הכדורגל הברזילאי.

## היסטוריה
מועדון הספורט "גויטקזס" נוסד בשנת 1912, כאשר מספר חברים פרשו ממועדון שיט מקומי והקימו מועדון עצמאי. תוך זמן קצר הם הפסיקו לעסוק בשיט והקימו קבוצת כדורגל, שהחלה להשתתף באליפות המקומית של העיר קמפוס דוס גויטקזס.

באותן שנים נוהלו שתי אליפויות נפרדות במדינת ריו דה ז'ניירו – אליפות ריו דה ז'ניירו עצמה ו"אליפות פלומיננסה" שבה השתתפו קבוצות מערי הסביבה. "גויטקזס" השתתפה באליפות פלומיננסה וזכתה בה חמש פעמים – לראשונה בשנת 1955 ולבסוף בשנת 1978.

בשנת 1975 בוצע שינוי בחלוקה המנהלית של ברזיל. בעקבות כך אוחדו גם מסגרות הכדורגל, ו"גויטקזס" הצטרפה לאליפות ריו דה ז'ניירו בכדורגל. ההישג הבולט ביותר שלה במסגרת זו היה מקום שישי בשנת 1979.

"גויטקזס" השתתפה באליפות ברזיל בכדורגל בדרג הבכיר (סרייה A) שש פעמים בין 1964 ל-1979. הישגה הגבוה ביותר היה מקום תשיעי בשנת 1967.

בליגת המשנה הברזילאית (סרייה B) שיחקה הקבוצה חמש עונות, והישגה הטוב ביותר היה מקום שני בשנת 1985.

עם השנים ירדה הקבוצה בליגה, ובפעם האחרונה שיחקה במסגרת ארצית בשנת 2003. נכון לשנת 2025 היא משחקת בליגה השלישית של אליפות מדינת ריו דה ז'ניירו.

אצטדיון הקבוצה, שנבנה בשנת 1938, עבר מאז מספר שדרוגים וכיום הוא מותאם לכ-15,000 צופים.

הדרבי העירוני נגד קבוצת אמריקנו נקרא **Goyta-Cano**. נכון לשנת 2025 נערכו 224 מפגשים בין הקבוצות – "אמריקנו" ניצחה ב-79 משחקים ו"גויטקזס" ב-74.

## קישורים חיצוניים

* 

* נתונים מאתר transfermarkt
* נתונים מאתר soccerway

קטגוריה:מדינת ריו דה ז'ניירו: ספורט
קטגוריה:קבוצות כדורגל ברזילאיות
קטגוריה:קבוצות כדורגל שהוקמו ב-1912
דום בוסקו

**דום בוסקו** (בפורטוגזית: **Clube Esportivo Dom Bosco**) הוא מועדון כדורגל ברזילאי מהעיר קויאבה, בירת מדינת מאטו גרוסו. המועדון נוסד בשנת 1925 ונחשב למועדון הכדורגל הוותיק ביותר במדינה. קבוצת הכדורגל של המועדון שיחקה בעבר בדרג הבכיר של הכדורגל הברזילאי.

## היסטוריה
מועדון הספורט "דום בוסקו" הוקם בשנת 1925. הקבוצה משתתפת באליפות מדינת מאטו גרוסו (Campeonato Mato-Grossense) מאז הקמתה.

בשנת 1958 זכתה הקבוצה לראשונה באליפות המדינה. בסך הכול זכתה "דום בוסקו" ב-5 אליפויות מדינה, כאשר הזכייה האחרונה הייתה בשנת 1991. בנוסף, סיימה כסגנית האלופה 14 פעמים, בפעם האחרונה בשנת 1994.

"דום בוסקו" השתתפה בדרג הבכיר של אליפות ברזיל בכדורגל החל מעונת 1978, אז סיימה במקום ה-31. בסך הכול שיחקה הקבוצה בליגה הבכירה במשך שלוש עונות רצופות.

בליגת המשנה הברזילאית השתתפה הקבוצה עונה אחת בלבד, בשנת 1981.

עם השנים חלה ירידה ביכולתה של הקבוצה, וכיום היא משחקת בדרג השני של אליפות מדינת מאטו גרוסו.

במסגרת הגביע הברזילאי השתתפה "דום בוסקו" פעמיים. בעונת 2016 הגיעה הקבוצה עד לשלב השני של המפעל.

## אצטדיון
אצטדיון הבית של הקבוצה נבנה בשנת 1973. האצטדיון נהרס לצורך הקמת ארנה פנטנל, שאירחה משחקי מונדיאל 2014.

## יריבות
הדרבי המקומי של המועדון נקרא **Clássico Vovô** ומתקיים מול קבוצת מיסטו. עד כה נערכו בין הקבוצות 65 משחקים, מהם ניצחה "דום בוסקו" 14 פעמים, סיימה ב־17 תוצאות תיקו והפסידה ב־34 משחקים.

## קישורים חיצוניים
* 

קטגוריה:מאטו גרוסו
קטגוריה:קבוצות כדורגל ברזילאיות
קטגוריה:קבוצות כדורגל שהוקמו ב-1925
ניקיטה ווייבודה

**ניקיטה ווייבודה** (באנגלית: **Nikita Voyevoda**; נולד ב-5 ביוני 1924) היה שבוי מלחמה סובייטי במלחמת העולם השנייה, שהוכר כחסיד אומות העולם על ידי יד ושם בשנת 2005, על חלקו בהצלתו של אסיר יהודי במחנה הריכוז בוכנוואלד.

בשנת 1944 הובא למחנה הריכוז בוכנוואלד אמיל אלפרין, יליד 1922 מאודסה, שנשבה בידי הגרמנים ב־7 ביולי 1941. אלפרין הצליח להישאר במשך כמעט שלוש שנים במחנה שבויים בזהות בדויה בשם דמיטרי בסמננקו, אך לאחר שלושה ניסיונות כושלים לברוח נשלח למחנה ריכוז בגרמניה. ביוני 1944 שובץ לעבודות כפייה במכבסה שבפיקוד הקומוניסט הוותיק ז'אן בפטיס פיילן, יליד 1904, שכונה "מאטיס". לאחר שפיילן גילה כי אלפרין הוא יהודי, החליט להסתירו במרתפים ובמחסנים של המכבסה.

ניקיטה ווייבודה, צעיר אוקראיני יליד 1924, הצטרף למאמצי ההצלה. הוא היה אחראי להסתיר את אלפרין כאשר קציני אס־אס התקרבו למכבסה, ולעיתים כיסה אותו בערמות כביסה מלוכלכת. רוב הזמן הוסתר אלפרין בעליית הגג של המכבסה, שם עבדו קבוצת אסירים צעירים בייבוש הבגדים – אזור שקציני האס־אס בדרך כלל לא פקדו. באחת הפעמים הבחין קצין גרמני באלפרין, ולמחרת החל לחקור את פיילן. פיילן לא הסגיר את אלפרין, טען כי נפצע והועבר לבית חולים ממנו לא שב, ובכך יצר מצג שווא כי מת.

מאותו רגע הוגברו מאמצי ההסתרה של פיילן ו־ווייבודה, שהמשיכו להסתיר את אלפרין עד לשחרור המחנה בידי צבא ארצות הברית ב־11 באפריל 1945. לאחר המלחמה שמר אלפרין על קשר עם ווייבודה ופיילן עד לפטירתו של האחרון בשנת 1991. ב־5 בנובמבר 2005 הכיר יד ושם בז'אן בפטיסט פיילן ובניקיטה ווייבודה כחסידי אומות העולם.

## הערות שוליים

קטגוריה:אוקראינים חסידי אומות העולם
קטגוריה:אסירים במחנה הריכוז בוכנוואלד
קטגוריה:מצילים בשואה: גרמניה
קטגוריה:אישים שהגיעו לגיל מאה
קטגוריה:אוקראינים שנולדו ב-1924
הת'ר האמפריז

**הת'ר מוד האמפריז** (באנגלית: **Heather Maud Humphreys**, שם נעורים **סטיוארט**; נולדה ב-14 במאי 1963) היא פוליטיקאית אירית ממפלגת פינה גייל, שכיהנה בתפקידים שונים בקבינט בין השנים 2014 ל-2025. היא הייתה חברת בית הנבחרים של מחוז קוואן-מונהאן בין השנים 2011 ל-2024, וכיהנה כסגנית פינה גייל מאפריל עד אוקטובר 2024. היא מועמדת המפלגה לבחירות לנשיאות אירלנד ב-2025.

## ראשית חייה
הת'ר מוד סטיוארט נולדה בכפר דראם, שבמחוז מונאהן, בשנת 1963. היא פרסביטריאנית. אביה היה חבר במסדר אורנג', בעוד סבה, רוברט ג'יימס סטיוארט, חתם על אמנת אלסטר שהתנגדה לשלטון עצמי בשנת 1912. היא תיארה את עצמה כרפובליקנית אירית גאה.

האמפריס התחנכה בבית הספר המקיף סנט איידן בקוטהיל. לאחר מכן למדה ביוניברסיטי קולג' גאלוויי. במשך מספר שנים עבדה כפקידה בבנק אלסטר ובאיגוד האשראי. מאוחר יותר מונתה למנהלת Credit Union קוטהיל, תפקיד שמילאה בין השנים 1999 ל-2011.

היא הושפעה לדבריה ממותו במרץ 1974 של בילי פוקס, פוליטיקאי פרוטסטנטי ממפלגת פינה גייל ממונהאן, שנרצח על ידי ה-IRA בבית חברתו.

## קריירה
### קריירה מיניסטריאלית
לאחר תקופה ראשונית בספסלים האחוריים, במסגרת שינוי בקבינט ביולי 2014, מונתה האמפריס לשרת האמנויות, המורשת והגאלטכט. לאחר מספר חודשים בלבד בתפקיד היא הסתבכה במחלוקת סביב מינויו של ג'ון מקנולטי לדירקטוריון המוזיאון האירי לאמנות מודרנית (IMMA) ב-12 בספטמבר 2014, רגע לפני מועמדותו לבחירות ביניים בסנאט לוועדת התרבות והחינוך. מנהיג פינה פייל, מייקל מרטין, אמר "ברמה הבסיסית ביותר, עליה לומר מה פקידים בפינה גייל ביקשו כדי למנות את מר מקנולטי לדירקטוריון של Imma". אף על פי שהאמפריז אמרה שג'ון נולטי נבחר "על סמך כישוריו", היא הודתה מאוחר יותר שהיא מצטערת על ההחלטה.

לאחר הקמת ממשלת מיעוט של פינה גייל במאי 2016, היא מונתה לתפקיד מורחב של שרת האמנויות, המורשת, האזור, הכפר והגאלטקט. היא מונתה לשרת התרבות, המורשת והגאלטקט בממשלתו של ליאו ורדקר ביולי 2017.
טקסט=Heather Humphreys and Josepha Madigan, November 2017|שמאל|ממוזער|האמפריז באראס אן אואכטאראן לצד ג'וזפה מדיגן לאחר שמונתה לשר בממשלה על ידי הנשיא מייקל היגינס
ב-30 בנובמבר 2017 מונתה לשרת העסקים, היזמות והחדשנות. היא החליפה את פרנסס פיצג'רלד, שהתפטרה ב-28 בנובמבר.

ב-5 באפריל 2024 מונתה לסגנית מנהיג מפלגת פינה גייל.

### קמפיין הנשיאות של 2025
האמפריז שללה בתחילה את עצמה כאשר פינה גייל פתחה את המועמדויות לבחירתה כמועמדת המפלגה לנשיאות אירלנד בבחירות 2025. עם זאת, לאחר שמייריד מקגינס פרשה, האמפריז הודיעה כי תתמודד לנשיאות.

ב-2 בספטמבר, אישרה מפלגת פינה גייל את מינויו של האמפריס כמועמד המפלגה לבחירות לנשיאות.

ב-13 בספטמבר, השיקה האמפריס את הקמפיין הלאומי שלה באירוע בקמפוס השלום במונהאן. היא האמינה שהמקום משקף את חזונה לנשיאות, כולל בניית גשרים וחיבור אנשים.

## קישורים חיצוניים

## הערות שוליים

קטגוריה:שרי המשפטים של אירלנד
קטגוריה:שרי העבודה של אירלנד
קטגוריה:פוליטיקאיות איריות
קטגוריה:ילידי 1963
קטגוריה:ילידות 1963
אבשלום (רקטת מוץ)

**אבשלום** היא רקטת מוץ שפותחה בשנות ה-60 של המאה ה-20 על ידי רפא"ל, כאמצעי להטעיית מכ"ם אויב.

## היסטוריה
בשנת 1962 החל חיל הים המצרי להצטייד בספינות טילים מסדרת קומאר, ונדרש מענה ליכולת חדשה זו. ב-1964 הטיל ראש מחלקת ים בחיל הים הישראלי, אל"ם שלמה אראל, על מהנדס האלקטרוניקה חרות צמח להקים את תחום הלוחמה האלקטרונית (ל"א) בחיל והוא מונה לראש ענף ציוד 7, אמצעים מיוחדים, בדרגת סא"ל. צמח יזם פיתוח של שני אמצעי ל"א פסיביים מבוססי רקטת מוץ:
* **אבשלום**: רקטת מוץ לטווח ארוך של כ-10 ק"מ, שתפקידה לדמות ספינה ובכך להטעות את המכ"ם של האויב, שנמצא ביבשה או בספינת טילים.
* **[[אמנון (רקטת מוץ)|אמנון]]**: רקטת מוץ לטווח קצר של כ-300 מטר, שתפקידה להסיט טיל ים-ים תוקף ממסלול פגיעה בספינה. 

צמח פנה לרפא"ל לפיתוח הרקטות, ושם הוחל בפיתוח "אבשלום". הפיתוח הסתיים לאחר כשנה, וזוג משגרים של "אבשלום-1" הותקן ב-1966 על צריח התותח הקדמי של המשחתת אח"י אילת. על בסיס דגם זה פותח במשך שנה נוספת הדגם המבצעי "אבשלום-2", שהותקן בכל הסטי"לים מדגמי "סער 1", "סער 2" ו"סער 3". אורך הרקטה כ-90 סנטימטר. מנוע הרקטה הוא דו-שלבי: שלב ראשון מאיץ, המביא את הרקטה לגובה הנדרש, ושלב שני שיט, המביא את הרקטה לטווח הנדרש, שבו מפוזר המוץ. משגרי הרקטות נמצאים משני צדי גשר הפיקוד, ובהם ארבע רקטות מוכנות לירי.

בניגוד למקובל עד אותה עת, שהפיתוח נעשה ברפא"ל והייצור נעשה במפעל ביטחוני אחר, ייצור "אבשלום" נעשה ברפא"ל, למען חיל הים ולייצוא. תחילת שנות ה-80 הועבר ידע לייצור הרקטה למדינה זרה, לראשונה בתולדות רפא"ל. 

במלחמת ששת הימים נורו רקטות "אבשלום" מהמשחתת אח"י יפו. במלחמת יום הכיפורים ירו חיל הים המצרי וחיל הים הסורי כחמישים טילים לעבר ספינות חיל הים הישראלי, וכולם החטיאו. 

בשנת 1974 הוענק למפתחי הרקטות, חרות צמח מחיל הים וד"ר דוד הלמן ויעקב מגד מרפא"ל, פרס ביטחון ישראל, על מיזם זה.

## לקריאה נוספת
* מאירה גונט, **גבריאל זה לא מלאך**, אוריון הוצאת ספרים, 2025, עמ' 189–203.

## קישורים חיצוניים
* 

## הערות שוליים

קטגוריה:חיל הים הישראלי: אמצעי לחימה
קטגוריה:רפאל: רקטות
קטגוריה:אמצעי הטעיה צבאית
אלנתן

קטגוריה:שמות פרטיים עבריים
קטגוריה:שמות משפחה עבריים
קטגוריה:שמות פרטיים תאופורים
דיוקנה הראשון של ריה מונק

**דיוקנה הראשון של ריה מונק** או **ריה מונק על ערש דווי** הוא ציור שמן על בד מאת גוסטב קלימט, שהושלם בשנת 1912. היצירה הוזמנה על ידי ארנקה מונק, אמה של ריה מונק שהתאבדה בדצמבר 1911, ונועדה לשמש דיוקן לאחר מותה. זהו הראשון מבין שלושה דיוקנאות שצייר קלימט לדמותה של ריה מונק.

ריה מונק נולדה בשנת 1887 בווינה למשפחה יהודית אמידה ממוצא הונגרי. אביה, אלכסנדר מונק, היה תעשיין עשיר, ואמה ארנקה הייתה קרובת משפחתו של ג'וזף פוליצר. בראשית המאה ה-20 נודעה ריה ביופייה ובמעמדה בחברה הווינאית, והייתה לארוסתו של הסופר הנס היינץ אוורס. לאחר שזה ביטל את האירוסין שמה קץ לחייה ב־28 בדצמבר 1911 בגיל 24 בלבד. התאבדותה עוררה הד בחיי התרבות בווינה ואף הוזכרה ביומניו של ארתור שניצלר. בעקבות האסון פנתה אמה לקלימט, שנחשב אז לאמן הדיוקנאות הבולט ביותר בעיר, והזמינה ממנו דיוקן לאחר המוות.

[250px|ממוזער|שמאל|"[אופליה (ג'ון אוורט מיליי)|אופליה" מאת ג'ון אוורט מיליי (1852). הציור מתאר את דמותה של אופליה ממחזותיו של שייקספיר, כשהיא שוכבת במים מוקפת בפרחים. דימוי זה של אישה צעירה שמתה באופן טראגי, עטופה בפרחים המסמלים טוהר וזיכרון, שימש נקודת השוואה מרכזית לדיוקנה של ריה, שבו מופיעה דמותה כשהיא שכובה בשלווה ומוקפת בציפורנים לבנים ואדומים.]]
## תיאור היצירה
הציור מתאר את ריה מונק שוכבת בשלווה על מיטת מוות, ראשה נשען על כרית לבנה, ושערותיה הארוכות גולשות על פלג גופה. היא מוקפת בזרי ציפורנים אדומות ולבנות, ורקעים כחולים כהים יוצרים ניגוד חזותי עם הצבעים הבולטים. קלימט העניק לפניה סומק קל ושפתיים פתוחות במקצת, המשרות תחושה של שינה ולא של מוות. חזהּ מכוסה בבדים בצבעי כתום, אדום וסגול, המסתירים את פצע הירי. היצירה יוצרת רושם של יופי ושלווה ומסתירה את האלימות שבמותה.

## פרשנות והשוואות
בביקורת על היצירה הודגש הדמיון בין דמותה של ריה מונק לבין דמותה של אופליה בציורו של ג'ון אוורט מיליי משנת 1852. הדימוי של אישה צעירה המתה כשהיא מוקפת פרחים הציב הקבלה בין שתי הדמויות הטראגיות. הבחירה בקרנציות נקשרה לסמליות מקובלת – הלבנות מסמלות טוהר ותמימות, והאדומות הערצה. אף שאין הוכחה שקלימט התכוון במפורש למשמעויות אלה, הפרחים תרמו לאווירה הכללית של זיכרון ונשיות שברירית.

## תולדות הבעלות
לאחר מותה של ריה נותר הדיוקן ברשות המשפחה, אולם עם עליית הנאצים לשלטון הוחרם רכושם. בשנת 1941 הוחרם הציור, שכונה אז „דמות אישה“ (*Damenbildnis*), והוצג בלנטוס מוזיאום בלינץ, שם נחשב לחלק מרכזי מן האוסף. בשנת 2009 קיבל מועצת העיר לינץ החלטה להשיב את היצירה ליורשי משפחת מונק, וב־2010 נמכר הדיוקן במכירה פומבית. פרשת ההחזרה שימשה עדות נוספת לביזת האמנות בתקופת השואה.

## גלריית תמונות

קובץ:The_Dancer_by_Gustav_Klimt,_1916-17.jpg|טקסט=Ritratto di Ria Munk II, 1916-1917.| הרקדנית או דיוקנה השני של ריה מונק, 1916-1917.
קובץ:Portrait_of_Ria_Munk_III,_by_Gustav_Klimt,_1917,_unfinished,_oil_on_canvas_-_California_Palace_of_the_Legion_of_Honor_-_San_Francisco,_CA_-_DSC02785.jpg|טקסט=Ritratto di Ria Munk III, 1917 incompiuto.| דיוקנה השלישי של ריה מונק, 1917, לא גמור.


## הערות שוליים

קטגוריה:דיוקנאות נשים
קטגוריה:גוסטב קלימט
קטגוריה:ציורים מהמאה ה-20
קטגוריה:ציורי שמן
קטגוריה:ציורי פרחים
אופליה (ג'ון אוורט מיליי)

**אופליה** (באנגלית: **Ophelia**) הוא ציור שמן שיצר הצייר האנגלי ג'ון אוורט מיליי בין השנים 1851–1852. היצירה מתארת את מותה הטראגי של אופליה מתוך המחזה "המלט" מאת ויליאם שייקספיר, כאשר היא שוקעת במים לאחר שקטפה פרחים בשדה. הציור נחשב לאחת היצירות האייקוניות של תנועת האחווה הפרה-רפאליטית והוצג לראשונה באקדמיה המלכותית לאמנויות בלונדון בשנת 1852. כיום נמצא הציור באוסף קבע של גלריית טייט בריטניה בלונדון והוא נחשב לאחת היצירות המזוהות ביותר עם סגנון הפרה־רפאליטים.

## תיאור היצירה
במרכז היצירה נראית אופליה הצפה על מימי הנהר כשזרועותיה פרושות לצדדים בתנוחה המזכירה מחווה נוצרית של השלמה. פניה פונות כלפי מעלה, מבטה ריק, ושיערה האדמוני פרוש סביב ראשה כמעין הילה. היא לבושה שמלה עשירה רקומה בחוטי כסף, שצפה על פני המים ומתמלאת בהם בהדרגה. סביב דמותה פרחים רבים שצוירו בדיוק בוטני – סיגליות כסמל לנאמנות ומוות, חינניות לתום, סביונים, סרפד לסבל, ורדים לאהבה ויופי, צבעוני פרא לאבל, וכן פרג אדום שמיליי הוסיף כסמל למוות. הצייר שילב ביצירה פרחים הפורחים בעונות שונות, תוצאה של עבודתו הממושכת לאורך חודשים בטבע.

## פרשנות והשוואות
המחזה "המלט" מציג את מותה של אופליה באופן עקיף, בדבריה של המלכה גרטרוד, ומיליי היה בין הראשונים לתאר את רגע טביעתה עצמה. בכך הפך את רגע המוות למעמד פיוטי וחזותי. הוא שאב השראה מסמלי הפרחים בשייקספיר אך הרחיב אותם לפי המסורת הוויקטוריאנית. לדוגמה, הפנסים שעל ברכיה מסמלים אהבה נכזבת, והפרג האדום מרמז למוות. שילוב הסמלים יצר חיבור בין נאמנות, חטא ותום לבין גורלה הטרגי של הדמות. הציור עורר השוואות ליצירות של אמנים אחרים בני התקופה, ובהם ארתור יוז שצייר את אופליה רגע לפני נפילתה למים, וג'ון ויליאם ווטרהאוס, שיצר שלוש גרסאות שונות לדמותה. הבחירה של מיליי להציג את הרגע הדרמטי עצמו היא זו שהפכה את גרסתו לנודעת מכל.

## תולדות היצירה והבעלות
מיליי החל לצייר את הרקע בקיץ 1851 על גדות נהר ההוגסמיל בסרי, שם עבד באינטנסיביות במשך חודשים ארוכים, כשלעיתים נאלץ להסתתר תחת מטרייה מפני חרקים ומזג האוויר. לאחר מכן עבר לצייר את הדמות בסטודיו בלונדון. המודלית הייתה אליזבת סידל, לימים אשתו של דנטה גבריאל רוזטי. היא שכבה לבושה בשמלת משי באמבט מים חמים, אך כאשר המנורות שחיממו את המים כבו, חלתה בצינון קשה, ומיליי נאלץ לשלם את הוצאות הרופא בעקבות איום בתביעה מצד אביה. היצירה הוצגה לראשונה ב־1852 וזכתה לביקורות מעורבות אך גם להכרה באיכותה יוצאת הדופן. במהלך השנים ערך מיליי שינויים קלים בפרטי הצמחייה ובפניה של אופליה, ואף לאחר התצוגה הראשונה שב להוסיף פרטים. הציור נמכר תחילה לסוחר האמנות הנרי פארר, עבר בין מספר אספנים בולטים, וב־1892 נרכש על ידי הנרי טייט שהעניקו כמתנה למדינה הבריטית. מאז 1894 מוצג הציור באוספי טייט בלונדון.

## גלריית תמונות: אופליה באמנות

File:John William Waterhouse - Ophelia (1894).jpg|"אופליה", ג'ון ויליאם ווטרהאוס
File:Delacroix - Ophelias Tod, 1844.png|"מותה של אופליה", אז'ן דלקרואה
קובץ:Alexandre Cabanel, Ophelia.JPG|"אופליה", אלכסנדר קבנל


## קישורים חיצוניים

## הערות שוליים

קטגוריה:ציורי שמן
קטגוריה:המלט
קטגוריה:ציורים מהמאה ה-19
קטגוריה:נשים בציור
קטגוריה:מים באמנות
קטגוריה:גלריית טייט
קטגוריה:ג'ון אוורט מיליי: ציורים
קטגוריה:ציורי פרחים
פרס שובנה

**פרס שוּבֶנֶה** (באנגלית: **Chauvenet Prize**) הוא פרס שנתי המוענק על ידי האגודה המתמטית של אמריקה (MAA) כהוקרה על הישגים יוצאי דופן בנושא מתמטי. הוא כולל פרס של 1,000 דולר ותעודה.

פרס שובנה היה הפרס הראשון שנוסד על ידי האגודה המתמטית של אמריקה. הפרס נקרא על שם ויליאם שובנה ונוסד באמצעות מתנה מג'יי. אל. קולידג' בשנת 1925.

נכון ל-2025 כ-38% מזוכי פרס שובנה הם יהודים (31 מתוך 82).

## רשימת הזוכים
# 1925 – ג'. א. בליס
# 1929 – ט. ה. הילדברנדט
# 1932 – ג'. ה. הארדי
# 1935 – דנהאם ג'קסון
# 1938 – ג'. ט. וויבורן
# 1941 – סונדרס מק ליין
# 1944 – ר. ה. קמרון
# 1947 – פול הלמוש
# 1950 – מארק קאק
# 1953 – א. ג'. מקשיין
# 1956 – ריצ'רד ה. ברוק
# 1960 – קורנל לנצוש
# 1963 – פיליפ ג'. דייוויס
# 1964 – ליאון הנקין
# 1965 – ג'ק ק. הייל וג'וזף פ. לה סאל
# 1967 – גווידו וייס
# 1968 – מארק קאק
# 1970 – שינג שן צ'רן
# 1971 – נורמן לוינסון
# 1972 – ז'אן פרנסואה טרבס
# 1973 – קרל ד. אולדס
# 1974 – פיטר ד. לקס
# 1975 – מרטין דייוויס וראובן הרש
# 1976 – לורנס זלצמן
# 1977 – גילברט סטרנג
# 1978 – שרירם ס. אבהיאנקר
# 1979 – ניל ג'. א. סלואן
# 1980 – היינץ באואר
# 1981 – קנת' א. גרוס
# 1982 – לא הוענק פרס.
# 1983 – לא הוענק פרס.
# 1984 – ר. ארתור קנובל
# 1985 – קארל פומרנץ
# 1986 – ג'ורג' מייל
# 1987 – ג'יימס ה. וילקינסון
# 1988 – סטיבן סמייל
# 1989 – ג'ייקוב קורוואר
# 1990 – דייוויד אלן הופמן
# 1991 – וו. ב. ריימונד ליקוריש וקנת סי. מילט
# 1992 – סטיבן ג. קראנץ
# 1993 – דייוויד ה. ביילי, ג'ונתן מ. בורוויין ופיטר ב. בורוויין
# 1994 – בארי מזור
# 1995 – דונלד ג. סארי
# 1996 – ג'ואן בירמן
# 1997 – טום הוקינס
# 1998 – אלן אדלמן ואריק קוסטלן
# 1999 – מייקל א. רוזן
# 2000 – דון זאגייר
# 2001 – קרולין ס. גורדון ודייוויד ל. ווב
# 2002 – אלן גתנר, סטן ואגון ובריאן וויק
# 2003 – תומאס סי. היילס
# 2004 – אדוארד ב. בורגר
# 2005 – ג'ון סטילוול
# 2006 – פלוריאן פנדר וגינטר מ. זיגלר
# 2007 – אנדרו ג'. סימוסון
# 2008 – אנדרו גרנוויל
# 2009 – הרולד פ. בואס
# 2010 – בריאן ג'. מקארטין
# 2011 – ביורן פונן
# 2012 – דניס דה-טורק, הרמן גלוק, דניאל פומרליאנו ודייוויד שיא ולה-ויק
# 2013 – רוברט גריסט
# 2014 – ראבי ואקיל
# 2015 – דנה מקנזי
# 2016 – סוזן מרשל ודונלד ר. סמית'
# 2017 – מארק שילינג
# 2018 – דניאל ג'יי ולמן
# 2019 – טום ליינסטר
# 2020 – ולדימיר פוזדניאקוב, ג'יי מייקל סטיל
# 2021 – טרוויס קובלסקי
# 2022 – ויליאם דנהאם, עזרא בראון ומת'יו קרופורד
# 2023 – קימו אריקסון, ג'ונאס אליאסון
# 2024 – ג'פרי ויטמר

## הערות שוליים

שובנה
שובנה
יצחק בן שמואל הספרדי

רבי **יצחק בן שמואל הספרדי** (**אלכנזי**) (1050–1130 בערך) היה פרשן מקרא ומשורר יהודי-ספרדי שפעל באל-אנדלוס ובמצרים במאות האחת עשרה והשתים עשרה.

## ביוגרפיה
יצחק בן שמואל הספרדי נולד באנדלוסיה בסביבות שנת 1050 והיגר מספרד למזרח התיכון במאה ה-11. מפרשנותו, הכתובה בערבית, נראה שיצחק בן שמואל חי בארץ ישראל. אולם יש שטענו שהוא חי בחלב.

באיגרת מתואר רבי יצחק כרב של מצרים. הוא היה מן הדמויות המרכזיות ביהדות מצרים והוא כיהן כדיין בקהיר בין השנים 1095 ל-1127 שם חתם על פסקי דין, פרסם פסקים הלכתיים וכתב תשובות, שחלקן הגיעו לתימן. הוא גם חיבר פירושים על מספר מסכתוב מן התלמוד בבלי.

הוא נחשב למשורר ספרדי חשוב, ועזרא פליישר כתב ש"פיוטיו הם בעלי ערך ספרותי אמיתי".

## פרשנותו
יצחק ידוע בעיקר בזכות פירושו לספרי הנביאים.

יצחק בן שמואל נחשב ליורשו בפרשנות המקראית של יהודה אבן בלעם ומשה הכהן אבן ג'יקטילה. הוא מצטט בפירושו גם את רב סעדיה גאון, רב שרירא גאון, יהודה בן הרא"ש  ונתן בן יחיאל.

פירושו של יצחק מצוטט רבות בפירושיו לנביאים של רבי אברהם בן שלמה.

## קישורים חיצוניים
* 
* יוסף טובי, תרגומו ופירושו הערביים של ר' יצחק בן שמואל הספרדי לתוכחה אם לפי בחרך לרס"ג
* שטר אירוסין בחתימת יצחק בן שמואל הספרדי, באתר אוניברסיטת קולומביה
* אהרן ממן, New Geniza Fragments from the Commentary of R. Isaac b. Samuel al-Kanzī the Sephardi on Joshua and Judges

## הערות שוליים

קטגוריה:רבנים: ראשונים
קטגוריה:יוצרים בערבית יהודית
קטגוריה:ראשוני מצרים
קטגוריה:רבנים מצרים
ג'יימס בלאק גרום

**ג'יימס בלאק גרום** (באנגלית: **James Black Groome**; 4 באפריל 1838 – 5 באוקטובר 1893), היה פוליטיקאי אמריקאי, חבר המפלגה הדמוקרטית, אשר כיהן כמושל מרילנד ה־36 בין השנים 1874–1876. בנוסף, כיהן כחבר הסנאט של ארצות הברית מטעם מרילנד בשנים 1879–1885.

## ביוגרפיה
### ראשית חייו וקריירה מוקדמת
גרום נולד ב־4 באפריל 1838 בעיירה אלקטון שבמרילנד, לאליזבת רידל (לבית בלאק) ולג'ון צ'ארלס גרום. אביו היה מועמד למשרת מושל מרילנד וכיהן כמזכיר המדינה של מרילנד. סבו, ג'ון גרום, היה נציג בבית המחוקקים של המדינה. סבו מצד אמו, השופט ג'יימס ר. בלאק מניו קאסל, דלאוור, כיהן כשופט בבית המשפט העליון של דלאוור.

הוא למד באקדמיה של אלקטון והמשיך לימודים קדם אקדמאיים בבית הספר "טננט" בהארטסוויל שבפנסילבניה, מתוך כוונה ללמוד באוניברסיטת פרינסטון. אולם פגיעה בעינו אילצה אותו להפסיק את לימודיו. במקום זאת, למד משפטים אצל אביו והוסמך לעריכת דין באלקטון בשנת 1861. בשל מצבו הבריאותי, לא שירת בצבא במהלך מלחמת האזרחים האמריקנית.

בשנת 1867 היה קול משמעותי בעד ניסוח חוקה חדשה למדינת מרילנד, ושימש כנציג מחוז ססיל בוועידת החוקה של המדינה. בהמשך נבחר לבית הנבחרים של מרילנד וכיהן בו בשנים 1872–1876. בשנת 1872 אף נחשב מועמד אפשרי לסנאט של ארצות הברית. בשנת 1874 עמד בראש ועדת המשפט של בית הנבחרים.

### מושל מרילנד וסנאטור
בשנת 1874 נבחר מושל מרילנד, ויליאם פינקני וייט, לסנאט של ארצות הברית, מה שהותיר את כיסא המושל פנוי. בבחירות מיוחדות שהתקיימו בבית הנבחרים המדינתי היה גרום המועמד הפופולרי ביותר, ונבחר למושל בגיל 35 לאחר שקיבל 62 מתוך 70 הקולות.

תקופת כהונתו כמושל נחשבה צנועה יחסית, שכן רוב המינויים הדרושים כבר בוצעו על ידי קודמו. הוא עצמו אמר כי נדמה שכל תפקידו הוא להשתתף בסעודות רשמיות ולחלק פרסים ותעודות. עם זאת, הוא כן המליץ על מספר רפורמות, בהן שימוש בקופסאות הצבעה מזכוכית כדי למנוע הונאות בחירות, וביצוע הערכת שווי מחודשת של כל הנכסים במדינה.

לקראת ההתמודדות לבחירה מחדש הבין סיכוייו קלושים, בעיקר בשל ויכוח חריף בו היה מעורב לפני ועידת המפלגה. הוא פרש מהמרוץ ותמך ב, שנבחר למושל במקומו. לאחר מכן חזר לזמן קצר לעסוק בעריכת דין, עד שנבחר לסנאט של ארצות הברית מטעם המפלגה הדמוקרטית, בו כיהן בין 4 במרץ 1879 ל־3 במרץ 1885. בסנאט כיהן לצד ארתור גורמן וקודמו לתפקיד המושל, ויליאם פינקני וייט.

### חייו האישיים ושנותיו המאוחרות
ב־29 בפברואר 1876 נישא לאליס ל. אדמונדסון, בתו של הוראס אדמונדסון ממחוז טלבוט. לשניים נולדה בת אחת בשם מריה.

בשנת 1877, במהלך מסע בחירות, נפגע בתאונת עגלה שקרעה את אחד ממסתמי לבו. בהמשך אובחן גם בסוכרת ובגידול בבטן.

לאחר כהונתו בסנאט מינה אותו הנשיא גרובר קליבלנד לגובה המכס של נמל בולטימור, תפקיד בו שימש בין 17 בפברואר 1886 ועד 1890 בקירוב.

גרום נפטר בעקבות התקף כליות בביתו בבולטימור, ב־5 באוקטובר 1893. הוא נקבר בבית העלמין הפרסביטריאני באלקטון.

העיתון Baltimore Sun כתב לאחר מותו: "מעטים האנשים שהשיגו כה הרבה בזמן כה קצר מבלי לעורר עוינות." עיתונו המקומי ציין כי היה "ידידו של כל אחד... הפשוט ביותר יכול היה לפנות אליו ללא חשש, אך גם בעלי הכוח וההשפעה לא העזו לזלזל בו."

## קישורים חיצוניים

* 
* 

קטגוריה:אמריקאים ילידי מרילנד
קטגוריה:מושלי מרילנד
קטגוריה:מושלי מדינות ארצות הברית מהמפלגה הדמוקרטית
קטגוריה:חברי הסנאט של ארצות הברית ממרילנד
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1838
קטגוריה:אמריקאים שנפטרו ב-1893
מוגאן

**מוגאן** (בספרדית: **Mogán**) היא עיירה ורשות מוניציפלית בחלק הדרום-מערבי של האי גראן קנריה, שהוא אחד משלושת האיים המרכזיים המרכיבים את מחוז לאס פאלמאס באיים הקנריים, ספרד. אוכלוסייתה מנתה 21,782 תושבים (נכון ל-2013), ושטחה הוא 172.44 קמ"ר.

## גאוגרפיה
מוגאן היא הרשות השנייה בגודלה מבחינת שטח באי. היא כוללת את עיירות פוארטו דה מוגן וארגינגין. חלק גדול מהאוכלוסייה מתגורר לאורך קו החוף של האוקיינוס האטלנטי. העיירה מוגאן עצמה נמצאת כ-8 קילומטרים מהחוף, 11 ק"מ צפונית לפוארטו ריקו דה גראן קנריה וכ-40 ק"מ דרום-מערבית ללאס פאלמס. כביש GC-1 המהיר עובר בדרום הרשות. לאורך קו החוף יש רצף של אתרי נופש לתיירים.

היישובים העיקריים הם:
* ארגינגין
* קורניסה דל סורואסטה
* מוגאן
* פלאיה דה מוגאן
* פוארטו דה מוגאן
* פוארטו ריקו

קובץ:PuertoDeMoganGC.jpg|טקסט=Puerto de Mogan, coconut palms.| פוארטו דה מוגאן
קובץ:Puerto_de_mogan.jpg|טקסט=Puerto de Mogan, a resort and fishing village.| פוארטו דה מוגאן, אתר נופש וכפר דייגים.


## אתרי מורשת
### ארכאולוגיה
שלושה אתרים בשטח הרשות המקומית הוכרזו כ"נכסי תרבות" בקטגוריית "אזור ארכאולוגי":
:* נקיק החתולים ("cañada de los Gatos" או "Lomo los Gatos") ממוקם בפתח נקיק מוגאן הנפתח אל חוף מוגאן.

:* עמק הים ("cañada de la Mar") הוכרז גם הוא כנכס בעל עניין תרבותי וכאתר ארכאולוגי בשנת 2005.

:* לכוגולה של ונגרה ("La Cogolla de Veneguera") נמצאת בחלק העליון של נחל ונגרה, בצפון-מערב העיירה.

### אתנולוגיה
טחנת הרוח של מוגאן ("molino quemado de Mogán") רשומה מאז 2002 כאתר מורשת בקטגוריית "אתר אתנולוגי".

קובץ:Barr_de_Mogan_Pie_de_la_Cuesta_kz1.JPG|טקסט=Mogan ravine| קניון מוגאן
קובץ:SP-GC-mogan-casas-de-veneguera.jpg|טקסט=Veneguera| ונגרה
קובץ:SP-GC-mogan-windmuehle.jpg|טקסט=The Burnt mill(Molino quemado)| טחנת הרוח


## קישורים חיצוניים
* 

## הערות שוליים

קטגוריה:ספרד: יישובים
קטגוריה:גראן קנריה
אופליה (ג'ון ויליאם ווטרהאוס)

**אופליה** (באנגלית: **Ophelia**) הוא ציור שמן משנת 1894 מאת האמן הבריטי ג'ון ויליאם ווטרהאוס. היצירה מתארת את אופליה, דמותה הטרגית של שייקספיר במחזה "המלט", ברגעים שלפני מותה. זהו הציור השני מתוך שלוש גרסאות של ווטרהאוס לנושא אופליה, והוא נחשב לאחת הדוגמאות הבולטות להמשכיות מסורת האחווה הפרה-רפאליטית בסוף המאה ה־19.

## תיאור היצירה
בגרסת 1894 מתוארת אופליה ישובה על גזע עץ המשתרע אל תוך בריכה מלאה חבצלות מים. היא לובשת שמלה עשירה ורבת־רושם, המנוגדת בחדות לנוף הטבעי שסביבה. למרות הניגוד, האמן קשר בינה לבין סביבתה באמצעות עיטור שיערה וירכיה בפרחים. מבטה פונה לעבר מימי הבריכה האפלים, ופרופיל פניה מתואר בהבעה מהורהרת ורצינית. פניה אינם משקפים סערה פנימית של אישה העומדת ליטול את חייה, אלא מבט מרוחק ומנותק, המותיר את הצופה בתחושת מסתורין. 

## פרשנות והשוואות
הציור מבליט את הפער בין שמלתה המפוארת של אופליה לבין העולם הטבעי העוטף אותה, ובכך משקף את ניכורה מהמציאות. בדומה לגרסתו הקודמת מ־1889, גם כאן נראה מבטה כמרוחק ואדיש לגורלה. אולם בניגוד לדמות הילדותית יותר בגרסה המוקדמת, ציור זה מתאר אופליה מבוגרת מעט, המתקרבת פיזית למים וקרובה יותר למותה הבלתי נמנע. בכך הוא מייצר שלב אמצעי בהתפתחות דמותה ביצירותיו של ווטרהאוס: בין הנערה התמה הרובצת בשדה ב־1889 לבין הדמות האישה הבשלה והנחושה בציור מ־1910.

הציור אופליה של ג'ון אוורט מיליי מציג את אופליה ברגע האחרון של חייה, כאשר היא שוקעת אל מותה במים, ותכליתו הייתה להפוך את מעשה הגסיסה עצמו לדימוי של יופי. ווטרהאוס הציג בגרסתו משנת 1894 רגע מוקדם יותר. בציורו יושבת אופליה על גזע עץ המשתרע אל תוך בריכת שושנים, דקות לפני טביעתה. שמלתה המפוארת יוצרת ניגוד חד לסביבתה הטבעית, אולם כמו אצל מיליי, גם כאן שולבו פרחים בשערה ועל ברכיה כדי לקשור את הדמות אל הנוף. בניגוד לדימוי של מיליי שבו אופליה כבר מנותקת מן החיים, אצל ווטרהאוס היא נראית מהורהרת ומרוחקת, מבטה פונה לעבר המים האפלים אך פניָה אינן מבטאות החלטה ברורה לשים קץ לחייה. השוואה זו מבליטה את ההבדל בין בחירתו של מיליי להציג את המוות עצמו לבין האופן שבו ווטרהאוס מדגיש את המתח הדרמטי ברגעי ההמתנה שלפניו.

## תולדות היצירה
גרסה זו היא השנייה מתוך שלוש שצייר ווטרהאוס לאופליה. הראשונה נוצרה בשנת 1889 והציגה את אופליה שרועה על הקרקע הרחק מן המים, ואילו השלישית, משנת 1910, הציגה דמות נשית בוגרת הניצבת בקדמת הבמה הציורית. שלוש הגרסאות נתפסות כרצף חזותי המתקדם לעבר מותה של הדמות: תחילה בשלב מוקדם ומרוחק, בהמשך קרובה למים אך עדיין מהורהרת ומנותקת, ולבסוף כאישה נחושה המודעת לגורלה.

## גלריית תמונות: אופליה באמנות

קובץ:John Everett Millais - Ophelia - Google Art Project.jpg|אופליה, ג'ון אוורט מיליי
File:Delacroix - Ophelias Tod, 1844.png|"מותה של אופליה", אז'ן דלקרואה
קובץ:Alexandre Cabanel, Ophelia.JPG|"אופליה", אלכסנדר קבנל


## הערות שוליים

קטגוריה:דיוקנאות נשים
קטגוריה:ציורי שמן
קטגוריה:המלט
קטגוריה:ציורים מהמאה ה-19
קטגוריה:ג'ון ויליאם ווטרהאוס: ציורים
אורט יצחק רבין גן יבנה

**אורט יצחק רבין גן יבנה** הוא בית ספר תיכון וחטיבת ביניים ממלכתי בגן יבנה בו לומדים מעל לאלף תלמידים.

## היסטוריה
אורט יצחק רבין גן יבנה נוסד בשנת 1995 כבית הספר התיכון הראשון בעיר גן יבנה, לאחר שנים שבהם למדו תלמידים מגן יבנה בתיכון האזורי בגדרה (כיום תיכון דרכא ע"ש מנחם בגין בגדרה).

בית הספר נקרא על שם ראש ממשלת ישראל, יצחק רבין. בעבר נקרא אורט גן יבנה, וקריית חינוך רבין.

מגרש הכדורגל של בית הספר הוכפל ביותר מגודלו בעבודות בנייה שהחלו בנובמבר 2005 והסתיימו באוקטובר 2006. המגרש הפתוח הסמוך מצפון לאולם הכדורסל והכדורעף הפך לחניון שני והוסף לשטח בית הספר במהלך 2009.

נכון לשנת 2010, בבית הספר יש קבוצת רובוטיקה שזכתה בפרסים עולמיים בתחרות הרובוטיקה FIRST. אודיטוריום בית הספר שימש בשבתות כבית כנסת מקומי קטן של יהודים רפורמים. אצטדיון הכדורסל של בית הספר שימש גם את קבוצת הכדורסל המקומית הפועל גן יבנה ששיחקה בליגה הדרומית של הליגה המשנית של ליגה ב'.

נכון לשנת 2023 לומדים בבית הספר כ-1166 תלמידים.

בית הספר זכה בפרס הצטיינות משרד החינוך על הישגים ערכיים, חברתיים ולימודיים לשנת הלימודים תשפ"ד.

## החלוקה לשיעורים
החלוקה לשיעורים היא: תכנות מחשבים (כולל אבטחת סייבר), ביולוגיה (עם אפשרות להרחבה עם אחד מהמקצועות הבאים:מחשבת ישראל, אמנויות, גאוגרפיה, תיאטרון ועיתונאות), ביוטכנולוגיה ומדעי הרוח (פסיכולוגיה). בנוסף לשיעורי עברית, בית הספר מציע גם ערבית הנלמדת כשפה זרה לצד שפת החובה אנגלית (בית הספר הוא אחד הבודדים המלמדים בגרות ברמת 7 יחידות באנגלית).

## ראו גם
* אורט עולמי
* אורט ישראל
## קישורים חיצוניים
* אתר האינטרנט של אורט יצחק רבין
* אתר האינטרנט של אורט ישראל
* עמוד הפייסבוק של אורט יצחק רבין

## ביאורים

## הערות שוליים

קטגוריה:בתי ספר תיכוניים בישראל
קטגוריה:אורט ישראל
קטגוריה:בוגרי אורט יצחק רבין גן יבנה
רוברט הנרי גולדסבורו

**רוברט הנרי גולדסבורו** (באנגלית: **Robert Henry Goldsborough**; 4 בינואר 1779 – 5 באוקטובר 1836) היה פוליטיקאי אמריקאי ממרילנד.

## ביוגרפיה
גולדסבורו נולד ב־4 בינואר 1779 באחוזת "Myrtle Grove" ליד העיר איסטון שבמרילנד. הוא התחנך אצל מורים פרטיים וב־1795 סיים את לימודיו בקולג' סנט ג'ונס שבאנאפוליס.

גולדסבורו עסק בחקלאות, וב־1804 כיהן כחבר בבית הנבחרים של מרילנד. במהלך מלחמת 1812 פיקד על יחידת פרשים במיליציה של מרילנד.

בשנת 1813 נבחר לסנאט של ארצות הברית מטעם המפלגה הפדרליסטית, כדי למלא את המושב שהתפנה בתחילת הקדנציה ב־4 במרץ 1813 עקב כישלון בית המחוקקים לבחור סנאטור. הוא כיהן בסנאט מ־21 במאי 1813 ועד 3 במרץ 1819. בזמן כהונתו כיהן כיושב ראש ועדת התביעות (בקונגרס ה־15) וחבר בוועדה לענייני מחוז קולומביה.

בשנת 1814 נבחר לחבר האגודה האמריקאית לעתיקות.

לאחר תום כהונתו הראשונה בסנאט שב לעסוק בחקלאות. ב־1817 היה ממקימי העיתון Easton Gazette, וב־1825 חזר לכהן כחבר בבית הנבחרים של מרילנד.

ב־1835 נבחר שוב לסנאט של ארצות הברית, הפעם כמועמד "האנטי־ג'קסוניאנים" – מהמפלגה הלאומית הרפובליקנית (ובהמשך הוויגים) – כדי למלא את מקומו של אזקיאל צ'יימברס שהתפטר. הוא כיהן שם מ־13 בינואר 1835 ועד מותו. בתקופה זו כיהן כיושב ראש ועדת המסחר (בקונגרס ה־24).

גולדסבורו נפטר ב־5 באוקטובר 1836 באחוזת "Myrtle Grove" ליד איסטון. הוא נקבר באחוזת המשפחה "Ashby" שבמחוז טלבוט.

נינו היה הפוליטיקאי .

## קישורים חיצוניים

*

קטגוריה:סנאטורים חברי המפלגה הפדרליסטית
קטגוריה:סנאטורים חברי המפלגה הלאומית הרפובליקנית
קטגוריה:חברי הסנאט של ארצות הברית ממרילנד
קטגוריה:אמריקאים שנולדו ב-1779
קטגוריה:אמריקאים שנפטרו ב-1836
55 (מספר)

**55** (במילים בלשון זכר: **חמישים וחמישה**; בלשון נקבה: **חמישים וחמש**) הוא המספר הטבעי הבא אחרי 54 ולפני 56.

## במתמטיקה
* 55 הוא המספר העשירי בסדרת פיבונאצ'י: 1,1,2,3,5,8,13,21,34,55....
* 55 הוא המספר המשולשי העשירי, כלומר סכום המספרים מ-1 עד 10: 1+2+\dots+10=55.
* 55 הוא פלינדרום ומספר דו-ספרתי חזרתי (repdigit) בשיטה העשרונית.

## במדע
* 55 הוא המספר האטומי של היסוד צסיום (Cesium, סימול כימי Cs).

## בתחומים אחרים
* קידומת הטלפון הבין-לאומית **** שייכת לברזיל.
* "55 יום בפקינג" – כותרתו של סרט היסטורי משנות ה-60 (הזכירות תרבותיות וקולנועיות סביב המספר 55 קיימות במספר יצירות).
* המספר 55 מופיע לעיתים כסימן דרך, כמות או ככותרת בשירים, בספרים ובתרבות הפופולרית.

## קישורים חיצוניים

קטגוריה:מספרים טבעיים